Document ID: 31992D0551

ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Νοεμβρίου 1992 για τη χορήγηση μεσοπρόθεσμης συμπληρωματικής χρηματοδοτικής ενίσχυσης στη Ρουμανία (92/551/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής (1), που υποβλήθηκε μετά από διαβούλευση με τη νομισματική επιτροπή,
τη γνώμη του Ευρωπαϊκού Κοινοβουλίου (2),
Εκτιμώντας:
ότι η Ρουμανία επιχειρεί θεμελιώδεις πολιτικές και οικονομικές μεταρρυθμίσεις και έχει αποφασίσει να υιοθετήσει σύστημα οικονομίας της αγοράς-
ότι οι μεταρρυθμίσεις αυτές ευρίσκονται ήδη σε εφαρμογή, με τη χρηματοδοτική στήριξη της Κοινότητας, και ότι η διαδικασία αυτή πρέπει να εδραιωθεί και να διευρυνθεί-
ότι η χρηματοδοτική στήριξη από την Κοινότητα θα ενισχύσει την αμοιβαία εμπιστοσύνη και θα φέρει τη Ρουμανία πλησιέστερα προς την Κοινότητα-
ότι η Ρουμανία και η Κοινότητα έχουν αρχίσει διαπραγματεύσεις για τη σύναψη ευρωπαϊκής συμφωνίας σύνδεσης-
ότι, με την απόφαση 91/384/ΕΟΚ (3), το Συμβούλιο χορηγεί στη Ρουμανία μεσοπρόθεσμη χρηματοδοτική συνδρομή ύψους 375 εκατομμυρίων Ecu κατ' ανώτατο όριο, προκειμένου να εξασφαλίσει τη βιωσιμότητα του ισοζυγίου πληρωμών της χώρας αυτής-
ότι, ωστόσο, παρά την αποφασιστική εφαρμογή από την κυβέρνηση της Ρουμανίας μέτρων προσαρμογής και διαρθρωτικών μεταρρυθμίσεων, η διαδικασία σταθεροποίησης της ρουμανικής οικονομίας δεν έχει ακόμα ολοκληρωθεί και ότι, για την υποστήριξη του ισοζυγίου πληρωμών και την παγιοποίηση των αποθεμάτων της χώρας αυτής απαιτείται η παροχή επίσημης συμπληρωματικής συνδρομής-
ότι οι ρουμανικές αρχές ζήτησαν την παροχή χρηματοδοτικής συνδρομής από το Διεθνές Νομισματικό Ταμείο (ΔΝΤ), την Ομάδα των 24 βιομηχανικών χωρών και την Κοινότητα και ότι, ακόμα και μετά την καταβολή της ενίσχυσης που θα μπορούσε να χορηγήσει το ΔΝΤ και η Παγκόσμια Τράπεζα και τη μεταφορά της χρηματοδοτικής βοήθειας που παρείχε η Ομάδα των 24 για το 1991, εναπομένουν να καλυφθούν, για το 1992, χρηματοδοτικές ανάγκες ύψους 180 εκατομμυρίων δολαρίων ΗΠΑ, προκειμένου να αποφευχθεί οξεία συμπίεση των εισαγωγών που θα εξέθετε σε σοβαρό κίνδυνο την επίτευξη των στόχων των μεταρρυθμιστικών προσπαθειών της κυβέρνησης-
ότι η Επιτροπή, με την ιδιότητά της του συντονιστή της βοήθειας που παρέχει η Ομάδα των 24, κάλεσε τις χώρες αυτές να παράσχουν μεσοπρόθεσμη χρηματοδοτική ενίσχυση στη Ρουμανία-
ότι η χορήγηση από την Κοινότητα μεσοπρόθεσμου δανείου στη Ρουμανία αποτελεί το κατάλληλο μέσο για τη στήριξη του ισοζυγίου πληρωμών της και την ενίσχυση των αποθεμάτων της-
ότι το θέμα των κινδύνων που συνδέονται με τις εγγυήσεις οι οποίες παρέχονται από το γενικό προϋπολογισμό των Ευρωπαϊκών Κοινοτήτων θα εξεταστεί στα πλαίσια της ανανέωσης, το 1992, της διοργανικής συμφωνίας για τη δημοσιονομική πειθαρχία και τη βελτίωση της δημοσιονομικής διαδικασίας-
ότι το δάνειο της Κοινότητας πρέπει να το διαχειρίζεται η Επιτροπή-
ότι για τη θέσπιση της παρούσας απόφασης, η συνθήκη δεν προβλέπει άλλες εξουσίες εκτός από εκείνες που ορίζονται στο άρθρο 235,
ΑΠΟΦΑΣΙΖΕΙ:
Άρθρο 1
1. Η Κοινότητα χορηγεί στη Ρουμανία μεσοπρόθεσμο δάνειο ύψους 80 εκατομμυρίων Ecu κατ' ανώτατο όριο, σε κεφάλαιο, ανώτατης διάρκειας επτά ετών, για να βοηθήσει τη στήριξη του ισοζυγίου πληρωμών της και την ενίσχυση των αποθεμάτων της.
2. Για το σκοπό αυτό, η Επιτροπή εξουσιοδοτείται να δανειστεί εξ ονόματος της Κοινότητας, τους αναγκαίους πόρους οι οποίοι διατίθενται στη Ρουμανία υπό μορφή δανείου.
3. Η Επιτροπή θα διαχειρίζεται το δάνειο αυτό σε πλήρη συνεννόηση με τη νομισματική επιτροπή και κατά τρόπο που να συμβιβάζεται με τις συμφωνίες που συνάπτονται μεταξύ του ΔΝΤ και της Ρουμανίας.
Άρθρο 2
1. Η Επιτροπή εξουσιοδοτείται να διαπραγματευτεί με τις ρουμανικές αρχές, μετά από διαβούλευση με τη νομισματική επιτροπή, τους όρους οικονομικής πολιτικής που συνοδεύουν το δάνειο. Οι όροι αυτοί πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 3 και με τις συμφωνίες που συνάπτονται από την Ομάδα των 24.
2. Η Επιτροπή, σε συνεργασία με τη νομισματική επιτροπή και σε στενό συντονισμό με την Ομάδα των 24 και με το ΔΝΤ, εξετάζει περιοδικά κατά πόσον η οικονομική πολιτική της Ρουμανίας συμφωνεί με τους στόχους του δανείου, καθώς και την τήρηση των όρων του.
Άρθρο 3
1. Με την επιφύλαξη του άρθρου 2 παράγραφος 2, το δάνειο διατίθεται στη Ρουμανία σε μία μόνο δόση, υπό τον όρο ότι η "συμφωνία stand-by" που πρέπει να συναφθεί μεταξύ της Ρουμανίας και του ΔΝΤ θα έχει τεθεί σε εφαρμογή με ικανοποιητικό τρόπο.
2. Τα κεφάλαια καταβάλλονται στην Εθνική Τράπεζα της Ρουμανίας.
Άρθρο 4
1. Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται βάσει της ίδιας τοκοφόρου ημερομηνίας και δεν συνεπάγονται για την Κοινότητα ούτε μετατροπή των προθεσμιών λήξης τους, ούτε ανάληψη κινδύνου συναλλάγματος ή κινδύνου επιτοκίου, ούτε ανάληψη οποιουδήποτε άλλου εμπορικού κινδύνου.
2. Εάν η Ρουμανία το επιθυμεί, η Επιτροπή λαμβάνει τα αναγκαία μέτρα προκειμένου να συμπεριλάβει στους όρους του δανείου ρήτρα πρόωρης εξόφλησης και να εξασφαλίσει την εκτέλεσή της.
3. Κατόπιν αιτήματος της Ρουμανίας, και εφόσον οι περιστάσεις επιτρέπουν τη μείωση του επιτοκίου των δανείων, η Επιτροπή μπορεί να προβεί στην αναχρηματοδότηση όλων ή μέρους των αρχικών ληφθέντων δανείων ή στην αναδιάταξη των αντίστοιχων χρηματοδοτικών όρων τους. Οι πράξεις αναχρηματοδότησης ή αναδιάταξης διενεργούνται σύμφωνα με τους όρους που προβλέπονται στην παράγραφο 1 και δεν έχουν ως αποτέλεσμα την παράταση της μέσης διάρκειας των ληφθέντων δανείων που αποτελούν το αντικείμενο των πράξεων αυτών ή την αύξηση του ποσού, υπολογιζόμενου βάσει των τρεχουσών συναλλαγματικών ισοτιμιών, του οφειλόμενου κατά την ημερομηνία των πράξεων αυτών κεφαλαίου.
4. Όλα τα έξοδα που συνεπάγεται για την Κοινότητα η σύναψη και η εκτέλεση των πράξεων που προβλέπονται στην παρούσα απόφαση επιβαρύνουν τη Ρουμανία.
5. Η νομισματική επιτροπή ενημερώνεται για την πορεία των πράξεων που αναφέρονται στις παραγράφους 2 και 3 τουλάχιστον μία φορά το χρόνο.
Άρθρο 5
Τουλάχιστον μία φορά το χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται αξιολόγηση όσον αφορά την εφαρμογή της παρούσας απόφασης. Βρυξέλλες, 27 Νοεμβρίου 1992.

Labels: 2
15
18